Окончателен доклад на служителя по изслушването (1)

Дело AT.40023 — Трансграничен достъп до платена телевизия

Ангажименти, предложени от Sky, Disney, NBCUniversal, Sony Pictures и Warner Bros.

(2019/C 132/05)

(1) Настоящият доклад се отнася до проекторешение във връзка с поемането на ангажименти съгласно член 9 от Регламент № 1/2003 (2) („проекторешението“). Адресати на проекторешението са предприятията Universal Studios International B.V., Universal Studios Limited и Comcast Corporation (заедно „NBCUniversal“), CPT Holdings Inc., Colgems Productions Limited и Sony Corporation (заедно „Sony Pictures“), Warner Bros. International Television Distribution Inc. и Warner Media LLC (заедно „Warner Bros.“), The Walt Disney Company, The Walt Disney Company Limited (заедно „Disney“) и Sky UK Limited и Sky Limited (3) (заедно „Sky“). NBCUniversal, Sony Pictures, Warner Bros. и Disney са наричани заедно по-нататък „студията“.

(2) Това е вторият окончателен доклад на служителя по изслушването по Дело AT.40023, който следва първия окончателен доклад относно решението на Комисията от 26 юли 2016 г. (4) (наричано по-нататък „Решението за Paramount“) за приемане на ангажиментите от страна на Paramount Pictures International Limited (правоприемник на Viacom Global (Netherlands) B.V.) и Viacom Inc. (заедно „Paramount Pictures“) (5).

(3) Дело AT.40023 се отнася до клаузи (по-нататък „спорните клаузи“) в някои двустранни лицензионни споразумения между Sky, от една страна, и студията, Twentieth Century Fox Telecommunications International Inc. (заедно с Twenty-First Century Fox, Inc., „Fox“ (6) и Paramount Pictures, от друга страна. Някои от спорните клаузи възпрепятстват или ограничават Sky да предоставя услуги на дребно за платена телевизия в отговор на спонтанни заявки от потребители, които пребивават или се намират в Европейското икономическо пространство (ЕИП), но извън Обединеното кралство и Република Ирландия. Останалата част от спорните клаузи изискват NBCUniversal, Sony Pictures, Warner Bros, Fox или Paramount Pictures да възпрепятстват или ограничават операторите на платена телевизия, намиращи се в ЕИП, но извън Обединеното кралство и Ирландия, да отговарят на спонтанни заявки от потребители, пребиваващи и намиращи се на територията на Обединеното кралство и Ирландия.

(4) На 23 юли 2015 г. Комисията прие изложение на възраженията („ИВ“), в което изрази своето предварително становище, че спорните клаузи представляват нарушение от страна на Universal Studios International B.V., Comcast Corporation, Disney, Sony Pictures, Warner Bros., Fox, Paramount Pictures и Sky („адресатите на ИВ“) на член 101 от Договора и член 53 от Споразумението за ЕИП.

(5) Всички адресати на ИВ получиха достъп до преписката на Комисията между 3 и 5 август 2015 г. След размяна на писма със Sony относно искането му за достъп до информацията, която беше в основата на предварителната оценка в точка 267 от ИВ, ГД „Конкуренция“ предостави на всеки от адресатите на ИВ пълния текст на бележка под линия 132 от ИВ. Нито един от адресатите на ИВ не отнесе въпроса до мен.

(6) На 16 декември 2015 г., след размяна на писма със Sky, Warner Bros. и Fox, ГД „Конкуренция“ предостави на останалите адресати на ИВ достъп до неповерителни версии на части от писмените отговори на ИВ.

(7) След разглеждане на исканията на Sky, Fox, Warner Bros. и NBCUniversal, ГД „Конкуренция“ предостави на адресатите на ИВ достъп до неповерителни версии на писмените забележки на заинтересованите трети лица (7). На всички адресати на ИВ беше предоставена възможност да представят писмени становища по тези забележки.

(8) Всички адресати на ИВ отговориха писмено на изложението на възраженията в срок или, съответно, в рамките на удължения краен срок, определен от ГД „Конкуренция“, и поискаха да бъдат изслушани устно (8).

(9) Устното изслушване се проведе в продължение на три дни от 18 до 20 януари 2016 г. В него взеха участие всички адресати на ИВ и 11 заинтересовани трети лица.

(10) Решението за Paramount от 26 юли 2016 г. направи правнообвързващи ангажиментите, предложени от Paramount Pictures с цел да разсее опасенията, изразени от Комисията в ИВ по отношение на него. На 12 януари 2018 г. Комисията официално прекрати производството по дело AT.40023 по отношение на Paramount Pictures.

(11) На 12 януари 2018 г., вследствие на промени в корпоративната структура на NBCUniversal, Комисията образува производство в съответствие с член 2, параграф 1 от Регламент № 773/2004 по отношение на Universal Studios Limited. На същата дата Комисията прие допълнително изложение на възраженията, адресирано до NBCUniversal, в което стигна до предварителното заключение, че съответните спорни клаузи представляват нарушение от страна на NBCUniversal на член 101 от Договора и член 53 от Споразумението за ЕИП. NBCUniversal отговори писмено на това допълнително изложение на възраженията в рамките на определения краен срок и не поиска да упражни правото си да бъде изслушано устно.

(12) Също така на 12 януари 2018 г. Комисията прие писмо с изложение на фактите, адресирано до студията, Fox и Sky (заедно „адресатите на писмото с изложение на фактите“), с което ги информира за допълнителни доказателства, които Комисията не е използвала изрично в ИВ или ДИВ, но които могат да бъдат от значение за затвърждаване на предварителните заключения, направени в ИВ и ДИВ.

(13) След издаването на писмото с изложение на фактите Комисията предостави на неговите адресати допълнителен достъп до преписката си по дело AT.40023. Някои искания за допълнителен достъп до преписката бяха отнесени до мен. Аз одобрих една част от тези искания и отхвърлих останалата част.

(14) След издаването на писмото с изложение на фактите някои заинтересовани трети лица поискаха достъп до неповерителна версия на този документ, за да представят забележки. Аз отхвърлих исканията, тъй като заинтересованите трети лица вече бяха уведомени от ГД „Конкуренция“ за естеството и предмета на производството (които не бяха променени от писмото с изложение на фактите) и вече бяха предоставили своите мнения.

(15) На 25 октомври 2018 г. Disney предложи ангажименти, за да отговори на опасенията на Комисията, изразени в ИВ („първоначалните ангажименти на Disney“).

(16) На 9 ноември 2018 г. Комисията публикува известие в съответствие с член 27, параграф 4 от Регламент (ЕО) № 1/2003 на Съвета („първото известие“), в което се прави резюме на делото и на първоначалните ангажименти на Disney и заинтересованите трети страни бяха приканени да представят забележките си по тези ангажименти в срок от един месец от датата на публикуване на първото известие (9).

(17) На 12 и 13 декември 2018 г. NBCUniversal, Sony Pictures, Warner Bros. и Sky предложиха ангажименти, за да отговорят на опасенията на Комисията по отношение на конкуренцията, посочени в ИВ и ДИВ.

(18) На 21 декември 2018 г. Комисията публикува второ известие, в което се прави резюме на делото и на ангажиментите, предложени от NBCUniversal, Sony Pictures, Warner Bros. и Sky, и заинтересованите трети страни бяха приканени да представят забележките си във връзка с тези ангажименти в срок от един месец след датата на публикуване на това второ известие (10).

(19) Комисията получи забележки от 10 респонденти относно първоначалните ангажименти, предложени от Disney, и ангажиментите, предложени от NBCUniversal, Sony Pictures, Warner Bros. и Sky.

(20) На 5 февруари 2019 г. Disney поясни допълнително някои аспекти на своите ангажименти.

(21) В проекторешението се прави изводът, че с оглед на преразгледаните ангажименти на Disney и ангажиментите, предложени от NBCUniversal, Sony Pictures, Warner Bros. и Sky, вече не съществуват основания за действия от страна на Комисията срещу студията и Sky, и, без да се засягат разпоредбите на член 9, параграф 2 от Регламент (ЕО) № 1/2003, производството срещу студията и Sky следва да бъде прекратено.

(22) Като цяло считам, че ефективното упражняване на процесуалните права е спазено.

Брюксел, 26 февруари 2019 г. Wouter WILS

(1) Съгласно членове 16 и 17 от Решение 2011/695/ЕС на председателя на Европейската комисия от 13 октомври 2011 г. относно функцията и мандата на служителя по изслушването в някои производства по конкуренция (ОВ L 275, 20.10.2011 г., стр. 29) („Решение 2011/695/ЕС“).

(2) Регламент (ЕО) № 1/2003 на Съвета от 16 декември 2002 г. относно изпълнението на правилата за конкуренция, предвидени в членове 81 и 82 от Договора (ОВ L 1, 4.1.2003 г., стр. 1) („Регламент № 1/2003“).

(3) Sky Limited е правоприемникът на Sky Plc.

(4) Решение на Комисията от 26 юли 2016 г. относно производство по член 101 от Договора за функционирането на Европейския съюз и член 53 от Споразумението за ЕИП (Дело AT.40023 — Трансграничен достъп до платена телевизия) (C (2016) 4740 final).

(5) Окончателен доклад на служителя по изслушването — Tрансграничен достъп до платени телевизионни програми — Ангажименти на Paramount (AT.40023) (OВ C 437, 25.11.2016 г., стр. 3).

(6) На 14 декември 2017 г. Disney обяви споразумение за закупуване на целия или на почти целия капитал на Twenty-First Century Fox, Inc., което в крайна сметка притежава целия или почти целия капитал на Twentieth Century Fox Telecommunications International Inc. Към настоящия момент това придобиване все още не е завършено.

(7) Признах 26 заинтересовани трети лица по Дело AT. 40023: ANICA, Associazione Nazionale Industrie Cinematografiche Audiovisive Multimediali; APA – Asociace Producentů v audiovizi, z.s; Association des Producteurs de Cinéma; BEUC, Европейско бюро на съюзите на потребителите; BT Group plc. C More Entertainment; Датската асоциация на производителите; DTS, Distribuidora de Televisión Digital S.A.; EFAD — Европейска асоциация на директорите на филмови агенции; European Producers Club — Асоциация на европейските продуценти; Groupe Canal +; FAMA – Film and Music Austria; FAPAE; Film Producers Netherlands; KIPA – Търговска камара на полските продуценти на аудиовизуално съдържание; La Liga – Liga Nacional de Fútbol Profesional; Polish Film Institute — Полски филмов институт; Producers Alliance for Cinema and Television Limited; ProSiebenSat.1 Media SE; Spitzenorganisation der Filmwirtschaft e.V.; Swedish Film & TV Producers Association — Шведска асоциация на филмовите и телевизионните продуценти; British Film Institute — Британския филмов институт; Football Association Premier League Limited; UPFF – Union des Producteurs Francophones de Films; VOFTP – Vlaamse Onafhankelijke Film & Televisie Producenten; и Zentropa.

(8) Единствено Sky Plc. не отговори на ИВ.

(9) Съобщение на Комисията, публикувано в съответствие с член 27, параграф 4 от Регламент (ЕО) № 1/2003 на Съвета по дело AT.40023 — Tрансграничен достъп до платена телевизия (OВ C 403, 9.11.2018 г., стр. 17).

(10) Съобщение на Комисията, публикувано в съответствие с член 27, параграф 4 от Регламент (ЕО) № 1/2003 на Съвета, по дело AT.40023 — Tрансграничен достъп до платена телевизия (OВ C 460, 21.12.2018 г., стр. 32).